रोहतक. पुलिस महानिदेशक केपी सिंह ने शनिवार को विकास सदन के हॉल में रोहतक व हिसार रेंज के पुलिस अधिकारियों की बैठक ली, जिसमें अर्धसैनिक बलों के अधिकारी भी शामिल हुए। बैठक में खासतौर पर आरक्षण आंदोलन व कानून व्यवस्था की स्थिति पर बात हुई। इसके अलावा 20 मार्च को जाट समाज के दिल्ली में संसद कूच कार्यक्रम के बारे में रणनीति बनाई गई।
बैठक के बाद मीडिया से बातचीत में डीजीपी केपी सिंह ने कहा कि लोकतंत्र में धरना-प्रदर्शन करना सबका अधिकार है। जाट आंदोलनकारियों से बातचीत की संभावनाएं खुली हैं और लगातार समन्वय जारी है। साथ ही चेतावनी दी कि अगर किसी ने कानून तोड़ा तो उसके खिलाफ कानून के मुताबिक ही कार्रवाई होगी।
आतंकवाद ग्रसित क्षेत्र में हथियारों की जरूरत, हरियाणा शांतिपूर्ण राज्य
डीजीपी ने कहा कि प्रदेश भर में जाट आरक्षण आंदोलन शांतिपूर्ण ढंग से चल रहा है। उम्मीद है आगे भी शांतिपूर्ण ही रहेगा। उन्होंने कहा कि शांतिपूर्ण तरीके से अगर कोई बात कहता है तो उसमें किसी को दिक्कत नहीं है। जाट आंदोलनकारियों से लगातार समन्वय जारी है, क्योंकि बातचीत के जरिए ही समाधान होता है। एक सवाल के जवाब में डीजीपी ने कहा कि पुलिस को तब तक हथियार इस्तेमाल नहीं करने चाहिए, जब तक जरूरत न हो। हथियार की जरूरत वहां पड़ती है जहां आतंकवाद होता है और हरियाणा शांतिपूर्ण राज्य है। डीजीपी ने कहा कि माहौल को बिगाड़ने वाले लोगों पर नजर रखते हुए उनके खिलाफ कानून सम्मत कार्रवाई की जाएगी।
दिल्ली के छात्र 20 मार्च को बनें गाइड, बाहरी आंदोलनकारियों को दिखाएं रास्ता : मलिक
अखिल भारतीय जाट आरक्षण संघर्ष समिति के नेतृत्व में जसिया में चल रहा जाट न्याय धरना शनिवार को 35वें दिन जारी रहा। समर्थकों ने 20 मार्च को दिल्ली कूच की तैयारियों पर चर्चा की। समिति के राष्ट्रीय अध्यक्ष यशपाल मलिक ने दिल्ली में डीयू के छात्रों के साथ बैठक की तो जसिया में भी रणनीति बनाई। मलिक ने दिल्ली यूनिवर्सिटी के छात्र-छात्राओं को कहा कि 20 मार्च को वे गाइड व वालंटियर की भूमिका में रहें। बाहर से आने वालों को दिल्ली के अंदर के रास्तों की जानकारी दें। समिति के जिला महासचिव कृष्णलाल हुड्डा ने कहा कि एक मार्च से असहयोग आंदोलन शुरू हो चुका है। समिति की चेतावनी के बावजूद सरकारी अधिकारी/कर्मचारी बिजली के बिल व अन्य उगाही के लिए गांवों में जा रहे हैं। धरनास्थल कमेटी ने चेतावनी दी कि अगर किसी भी तरह की उगाही के लिए अधिकारी व कर्मचारियों को गांवों में भेजा तो ठीक नहीं होगा।
धरनों की संख्या बढ़ाएंगे जाट, ब्लॉक स्तर पर धरने की तैयारी
संघर्ष समिति के मीडिया प्रभारी मास्टर जरनैल सिंह ने बताया कि जाटों ने ब्लॉक स्तर पर धरने को लेकर रणनीति बनानी शुरू कर दी है। फिलहाल जाटों का धरना अनाज मंडी में ही चल रहा। अब भीड़ के बजाय धरनों की संख्या बढ़ाई जाएगी। ब्लॉक स्तर पर धरने होंगे। सभी धरने शांतिपूर्ण होंगे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva